জওহরলাল নেহরু বিশ্ববিদ্যালয়ের (জেএনইউ) ক্যাম্পাসে ঢুকে ছাত্র সংসদের সভাপতি কানহাইয়া কুমারকে চড় মারল এক বহিরাগত যুবক।
জেএনইউয়ের প্রশাসনিক ব্লকে আজ সন্ধ্যায় বক্তৃতা করছিলেন কানহাইয়া। ওই সময় বিকাশ নামে এক যুবক কথা বলতে চেয়ে তাঁর কাছে যায়। দু’জনের বেশ কিছুক্ষণ কথাও হয়। কিন্তু হঠাৎই বিকাশ কানহাইয়াকে চড় মারে। অন্য পড়ুয়া এবং নিরাপত্তাকর্মীরা বিকাশকে আটক করে পুলিশের হাতে তুলে দেন। বিকাশের দাবি, কানহাইয়া দেশবিরোধী স্লোগান দিয়েছেন, দেশের ভাবমূর্তি নষ্ট করেছেন। তাই তাঁকে শিক্ষা দিতেই সে ওই কাণ্ড ঘটিয়েছে।
চড়-কাণ্ড প্রসঙ্গে কানহাইয়া বলেন, ‘‘ওই যুবক চড় মেরে নিজের অনুভূতি প্রকাশ করেছে। কে বা কারা তাকে ওই কাজ করতে বলেছে, জানি না। তবে আমি তার রাগের কারণ জানতে চাই।’’ ছাত্র সংসদের সভাপতির কথায়, ‘‘আমরা এ ধরনের বিক্ষিপ্ত ঘটনায় উত্তেজিত হব না। আর জেএনইউ ক্যাম্পাসে পুলিশের প্রবেশও চাই না।’’ প্রসঙ্গত, হিন্দুত্ববাদী সংগঠন এবং বিজেপি’র একাধিক সদস্য ক্রমাগত কানহাইয়াকে পিটুনি দেওয়া এমনকী, মেরে ফেলার হুমকি দিয়েই চলেছে। সেই প্রেক্ষিতে তাঁর নিরাপত্তা চেয়ে রাজ্যসভায় বিবৃতি দিয়েছিলেন কংগ্রেসের গুলাম নবি আজাদ।
এদিকে, জেএনইউয়ের প্রাক্তনী তথা দিল্লি বিশ্ববিদ্যালয়ের অ্যাসিস্ট্যান্ট প্রফেসর কমলেশ পরমেশ্বরী সম্প্রতি অভিযোগ করেছেন, গত বছর তিনি কানহাইয়াকে প্রকাশ্যে মূত্রত্যাগে বাধা দেওয়ায় অভব্যতা করেছিলেন ওই ছাত্রনেতা। এমনকী, তাঁকে হুমকিও দিয়েছিলেন। কমলেশের দাবি, তিনি এ ব্যাপারে জেএনইউয়ের প্রোক্টরকে লিখিত অভিযোগ করেছিলেন। যার ভিত্তিতে কানহাইয়ার তিন হাজার টাকা জরিমানা হয়েছিল। নিজের দাবির সমর্থনে কমলেশ অভিযোগের প্রতিলিপি এবং প্রোক্টরের জবাবি চিঠির প্রতিলিপি ফেসবুকে দিয়েছেন। একটি খোলা চিঠিও লিখেছেন তিনি।
তবে কমলেশ প্রোক্টরের জবাবি চিঠির যে প্রতিলিপিটি প্রথম আপলোড করেছিলেন, তাতে আধিকারিকের স্বাক্ষর ছিল না। পরে অবশ্য আধিকারিকের স্বাক্ষর-সহ প্রতিলিপি ফের আপলোড করেছেন তিনি। জেএনইউয়ের জনসংযোগ দফতরের তরফেও জানানো হয় যে, ওই ঘটনায় কানহাইয়াকে জরিমানা করা হয়েছিল। জেএনইউয়ের পড়ুয়াদের  পাল্টা দাবি, কানহাইয়ার চরিত্রহনন করতে চক্রান্ত চলছে।